《剑臣雨中过觚庵留二日》
清代·俞明震

与子廿年交，冠裳弄恢诡。动驰身外名，妄念参悲喜。

真到天地翻，相看只如此。出世岂空言，吾庐枕秋水。

愧无辟谷方，炊烟时一起。等身若众木，回心向初地。

始知寂寞中，无惧亦无悔。山鸣暮雨深，秋光在灯底。

了了去来今，悠悠吾与子。隔水倘结邻，云山从此始。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。